
A konferenciát Dr. Becka Éva, az OALI szakmai igazgatója nyitotta meg.
Dr. Kecskés István PhD Depresszió és függőségek: felismerés, terápia és prognózis című előadása elején arról beszélt, hogy nemzetközi és hazai fölmérések szerint a hangulati betegségeknek mekkora a gyakorisága a felnőtt lakosság körében. A háziorvosi gyakorlatban érdemes szem előtt tartani, hogy a major depresszió pont-prevalenciája kb. 8-10%. Az öngyilkosok 34-66%-a cselekmény előtt 4 héten belül fölkeresi háziorvosát, 28-40%-a pedig 1 héten belül. A betegség fölismerési aránya az utóbbi időben javult: 62-85%-os. Az adekvát antidepressziós farmakoterápia aránya 33-50%-os. – A DSM-IV. szerint a major depressziót akkor mondják ki, ha az alábbi tünetek, tünetcsoportok közül egyidejűleg legalább minimálisan öt két hétig fönnáll: (1) szomorú hangulat, (2) az érdeklődés, az örömkészség jelentős csökkenése, (3) értéktelenség érzése, önvádlás, bűntudat, (4) csökkent gondolkodási, koncentrálási, döntési képesség, (5) a halállal való foglalkozás, halálvágy, öngyilkossági szándék, terv, kísérlet, (6) számottevő súlycsökkenés, vagy -gyarapodás, (7) alvászavar, (8) motoros nyugtalanság, ill. gátoltság, (9) fáradtság, erőtlenség, levertség. További kritérium, hogy a tünetek jelentős szenvedést, funkciózavart okoznak, testi betegséggel nem magyarázhatók (pl. agydaganattal, hypothyreosissal sem), s nem gyászreakció áll a háttérben. - A férfiak depressziójára az alacsony toleranciaküszöb, ingerlékenység jellemző, a környezet felé irányuló, szóbeli, vagy tettleges agresszív magatartás. A csökkent impulzus-kontrollt időszakos dühkitörések kísérik. A magatartás regresszív (gyermeki), csökken az önértékelés, fokozott a hajlam az abúzusokra (alkohol, illegális drogok, munkába, esetleg sportolásba menekülés). Gyakoribb a hatóságokkal való összeütközés. – A larvált (maszkírozott) depresszió más jellegzetességekkel bír. Viszonylag enyhe depresszió, amelyben testi tünetek dominálnak. A beteg sokszor fordul orvoshoz, több orvoshoz is, sok zárójelentést, vizsgálati eredményt halmoz föl, ám ezek többnyire negatívak, vagy semmitmondóak. Pszichés betegségtudata nincs, van viszont testi. A föltételezett testi bajára irányuló kezelés hatására az állapota nem javul. Gyakori a családi, és/vagy az egyéni anamnézisében a depresszió, mánia, suicidium. A panaszoknak szezonális, illetve napszaki ingadozása jellemző. Epizodikus alkohol-abúzus (dependencia) is megjelenik, s az antidepresszívumokra jó a válasz. – Kecskés doktor az ún. unipoláris depresszió orvosi ellátását a háziorvosi kompetenciák körébe sorolta, a bipoláris I. és II., valamint a bipoláris spektrum kórképeiről leszögezte, ezeket szakorvoshoz kell utalni. A bipoláris I. depresszióban kifejezett a mániás fázis, a bipoláris II. depresszióban viszont nincs mániás fázis a depressziós szakasz mellett. A mánia „helyén” előfordulhat hipomán periódus, ez koránt sem olyan súlyos, s nem tart annyi ideig, mint a mánia, a páciens rendre nem is jelzi, az orvosnak célszerű rákérdeznie. A mániás tüneteket a DSM-IV. a következők szerint összegzi: legalább 1 hétig tartó emelkedett, vagy ingerlékeny hangulat, fokozott önértékelés, csökkent alvásigény, szokatlan beszédesség, bőbeszédűség, gondolatrohanás, gondolattorlódás, szétszórtság, pszichomotoros nyugtalanság, fokozott aktivitás (munka, étvágy, szex, sport stb.), kritikátlan magatartás (pl. ésszerűtlen vásárlások). A bipoláris spektrumba sorolják azokat a kórképeket, amelyekben a major depressziós epizód mellé társul valami a következőkből: szubszindrómális hipománia (4 napnál rövidebb), gyógyszer-, vagy alvásmegvonás indukálta hipománia, ciklothim, vagy hiperthim temperamentum, az elsőfokú rokonok körében előforduló mánia, pszichomotoros nyugtalanság (agitált depresszió), három, vagy több depressziós epizód előzetesen, s minimum 3 olyan eset, amelyben az illető nem reagált az antidepresszánsokra. – Ezután az előadó táblázatszerűen bemutatta, hogy miféle támpontok ismeretesek az unipoláris /u/ és a bipoláris /bp/ depresszió elkülönítéséhez. (Pl. az anamnézisben volt-e mánia, vagy hipománia /bp/, milyen az illető temperamentuma /ciklothim: bp, diszthim: u/, a személyiség típusa /bp: extrovertált, u: introvertált/, az első epizód mikor lép föl /10-30 év: bp, 30-50 év: u/, több az unipoláris depressziós a nők körében, a bipoláris betegeknél azonos a nemi arány, a posztpartum epizód /gyakori, hirtelen kezdődik, fél évig tart: bp, ritka, elhúzódva kezdődik, 1 évig is tarthat: u/, a pszichomotoros aktivitás /~retardáció: bp, ~agitáció: u/, alvás /hiperszomnia: bp, inszomnia: u/.) – Elhangzott, hogy a major depresszióban a központi idegrendszeren belüli 3 összefüggő rendszer (szerotonin, noradrenalin, dopamin) aktivitása csökken. A csökkent működés korlátozódhat a rendszerek egyikére, másikára, a tünetek alapján olykor lehet következtetni, melyik rendszer defektusa áll előtérben, ám szem előtt tartandó, hogy ezek nem különálló rendszerek. A szerotonin befolyással van a szorongásra, az alvásra, az étvágyra, az agresszióra, a kényszerre, a suicidiumra, a noradrenalin az éberségre, a motivációra, az energiára, a kognitív működésekre, az alvásra, a dopamin a drive-ra, a jutalmazásra, a szexualitásra, az étvágyra, a kognitív működésekre. A terápiák a csökkent működés normalizálására irányulnak, részben biológiai, részben pszichoterápiák. Az előbbiek közé tartoznak a gyógyszeres eljárások, a részleges, vagy teljes alvásmegvonás (a forszírozott ébrenléttől neurotranszmitter szabadul föl, ez enyhíti a tüneteket, pár napra ad könnyebbséget, a betegek felénél eredményes), a fényterápia (főleg télen eredményes, a „normális” fényerőhöz képest 5-6-szoros fényerővel, ~2500 lux-szal való megvilágítás), az elektrokonvulzív terápia (ECT), amely nem gyógyászati okokból visszaszorulóban van. A pszichoterápiák igen hasznosak lehetnek, ha idejében alkalmazzák azokat, ellenben ártalmasak lehetnek, ha nem kellő periódusban élnek velük (egyéni szupportív pszichoterápia, egyéni célzott pszichoterápia, csoportterápia, családterápia, kognitív/magatartásterápia). – Kecskés doktor a következőkben az ingerület központi idegrendszeri átvitelét szemléltette, kiemelte a re-uptake jelenséget, ami által tkp. a szinaptikus résből a neurotranszmitterek visszajutnak a preszinaptikus sejtbe, ilyen módon „fogynak” a neurotranszmitterek. Ugyancsak csökkentik (lebontják) a neurotranszmitterek mennyiségét a preszinaptikus sejt MAO enzimei. E két hatás gátlásával javítható a szerotonin, a noradrenalin, a dopamin rendszerek aktivitása is. A gyógyszerek e pontokon hatnak. Már a viszonylag régebbi szerek is a noradrenalin és a szerotonin rendszer re-uptake-ét gátolták. Ma a következő szerek használatosak. A tri-tetraciklikus szerek (Anfranil, Melipramin, Ludiomil/Maprolu, Noveril, Teperin), a szerotoninra ható SSRI szerek (Fevarin, Floxet/Prozac, Paroxat/Rexetin, SeropramDDalsan, Cipralex, Zoloft/Stimuloton, utóbbi a dopamin re-uptake-ét is gátolja), az SSRE szerek (Coaxil), a SNRI szerek (Edronax). A kettős hatású szerekben (Efectin/Velaxin, Cymbalta, Remeron/Mirzaten ill. Wellbutrin) vagy szeratonerg és noradrenerg, vagy szeratonerg és dopaminerg hatás is jelen van egyidejűleg, ám a két hatás nem mindig jelentkezik szinkronban. A RIMA (Aurorix, Maorex) szerek a MAO enzimet gátolják reverzibilisen. – Az antidepresszívumok közti választáskor célszerű ahhoz nyúlni, amely korábban bevált a páciensnél, ha volt már gyógyszeresen kezelt epizódja. Másik szempontként érdemes arra figyelni, a hasonlóan érintett vérrokonok közt volt-e jó eredményt hozó szer. A klinikai kép is segíthet az útba igazításban: a gátolt, anhedóniás kép esetén inkább a kettős hatású szerekhez, a noradrenerg szerekhez, az agitált, komorbid esetekben az SSRI szerekhez, esetleg az anxiolitikumhoz érdemes folyamodni, de szükség lehet augmentálásra, kombinálásra is. A depresszió gyógyszeres kezelésének alapja, hogy major depresszió esetén mindig kell antidepresszív gyógyszer, pszichotikus depresszióban antipszichotikum, bipoláris depresszióban hangulat stabilizátor is. A gyógyszer hatásai minimum 10-14 nap után bontakoznak ki, ezért a hatástalanságról, a gyógyszerváltásról nem szabad elhamarkodva dönteni. A mellékhatások ugyan hamar föllépnek, ám ezek rendszerint nem számottevők, s maguktól rövidesen elmúlnak. Gyógyuláskor helyreáll a szervezetben, a központi idegrendszerben a szerotonin, a noradrenalin, a dopamin forgalom, azonban az antidepresszív terápiát folytatni kell. 40 évnél fiatalabb betegnél az első epizód után 6-9 hónapig, a 2. után 4-5 évig, a 3. után élethossziglan, 40-50 év közötti korban már a 2. epizódtól érvényes a folyamatos szedés élethosszig, de az 1. epizódot követően is 4-5 évig tartson a gyógyszeres terápia. Az ötven év fölöttieknél az első epizód utáni gyógyszerezést nem szabad abbahagyni. – A depresszió és az addikció kapcsolata volt a következő fejezet tárgya. A primer addikció (pl. alkoholizmus) talaján kialakulhatnak szekunder hangulati betegségek. Másfelől a primer hangulati zavarok is okozhatnak szekunder addikciót. S az is előfordulhat, hogy véletlenszerűen fordul elő együtt a kettő. A diagnosztikus kategóriák a DSM-IV. szerint is kifejezik, hogy drogok okozhatnak pszichiátriai betegségeket (pl. hangulatzavart, szorongást, alvászavart). A BNO is nevesít drog által okozott mentális és viselkedési zavarokat. – A különféle (illegális) drogok durván beavatkoznak a központi idegrendszer 3 szabályzó rendszerébe. A opioidok a GABA-erg rendszer gátlása révén a dopamin fölszabadulást serkentik; a kokain is a dopaminra hat, a dopamin preszinaptikus re-uptake csökkentésével; a marihuana és a hasis (cannabis) ugyancsak a dopamin szintet befolyásolják, a re-uptake gátlásával; az amfetaminok egyrészt a MAO enzimet, másrészt a dopamin re-uptake-ét gátolva hatnak a dopamin szintre, más vonatkozásban pedig a dopamin fölszabadulását is fokozzák, a szerotoninéval, a noradrenalinéval együtt; az LSD a szerotonin fölszabadulását csökkenti, viszont a dopaminét növeli. – Kecskés doktor a továbbiakban a primer és szekunder addiktológiai kórképek elkülönítésének szükségességéről beszélt. Az elsődleges alkoholizmus jellemzői között megemlítette a fiatalkori kezdetet, a zömében a férfiak körében való elterjedtséget, a nagyfokú genetikai meghatározottságot, ezzel összefüggésben a vérrokonok közti gyakori előfordulást, a rossz iskolai teljesítményt, a viselkedészavart, az antiszociális személyiséget, a gyakori munkahely változtatást, a munkanélküliséget. A másodlagos alkoholizmussal (dependencia) kapcsolatban pedig azt emelte ki jellemzésül, hogy későbbi életkorban kezdődik, pszichiátriai betegség rendre fönnáll az egyén, ill. a vérrokonok anamnézisében, az italozás periodikus, az abúzus és az absztinencia váltakozik, az alkohol fogyasztásakor a pszichés tünetek javulnak. A depresszió és a függőség(ek) előfordulásakor a prognózist viszonylag sok tényező befolyásolhatja. Eleve számolni kell diagnosztikai nehézségekkel. A pácienseknek nem ritkán hiányzik a betegségtudata, a betegség belátása. Az abuzált szerek közvetlen agyi hatását is tekintetbe kellene venni, s a szomatikus szövődményeket. Arról sem szabad elfeledkezni, hogy a terápiás szerek is kiválthatnak abúzust. – Az előadó végül „útravalót” kínált az előadás zárásaként, amelyben az elhangzottak néhány elemét, mint különösen fontos tartalmat kiemelte. (A depressziós epizód 20%-os valószínűséggel fordul elő. A depresszió okozhat függőséget, a függőség okozhat hangulatzavart, s véletlenszerűen együtt is fölléphetnek. A hangulatzavar miatti iszogatás krónikus alkoholizmusba torkolhat. A droghasználat – hajlam esetén – pszichózist, hangulatzavart okozhat. A pszichotikus depresszióban szükségesek az antipszichotikumok. Az elektrosokk nem gyógyítja a drogfüggést.)
Dr. Kassai Farkas Ákos Alkoholfüggőség, a modern terápia lehetőségei címmel tartott előadást. A témával kapcsolatos alapelvekként elmondta, hogy az alkohol és a korai, megelőzhető halálozások összefüggnek; az alkohol a lakosság egészségi állapotának egyik fő meghatározója Az alkohol különleges termék, amelynek közvetlen és közvetett egészségi, illetve társadalmi ártalmai vannak, s ezek arányosak az egy főre jutó átlagos alkoholfogyasztás mértékével. Országosan az alkohol előidézte problémák kezelésére, csökkentésére egymáshoz illeszkednek: az alkohol stratégia, az alkohol politika, s tevékenységi algoritmusként az ún. alkohol programok. Az OSAP 2006-os adatait idézve összevetette a hazai alkohol és kábítószer (opiát, kokain, cannabis, hallucinogén, amfetamin, nyugtatók, politoxikománia, szerves oldószer, egyéb) fogyasztási adatokat, ezek nemenkénti különbségeit. Az epidemiológiai adatok közül azt emelte ki, hogy az EU kötelékébe tartozó országok közül Magyarország 11,27 literrel Csehország és Luxemburg mögött a harmadik az egy év alatt fejenként elfogyasztott, „tisztaszeszre” átszámolt alkoholt illetően. A WHO Európai Régiójában használatos egy összevont mutató, amely az alkohol okozta halálozást hivatott számba venni (nyelőcső-, gégerák, idült májbetegség, májzsugor, külső halálokok), ebben az EU 104,63-as átlagához képest mi 149,55-ön állunk, s a nálunk többet ivó csehek mutatója 89,74, a „borissza” portugáloké 86,54. A kb. 50%-os halálozási többlet az egészségtelen italozási szokásainkkal függ össze. A férfiak helyzete kiugróan rossz: az iménti arány náluk az EU-ban 171,75, itthon 236,52. A magyar népesség 20%-a nagyivónak minősül, a felnőttek 8%-a alkoholfüggő, a gyermekek körében is gyakori az alkoholizálás. A nyilvántartott alkoholbetegek száma 30-35 ezer, az ún. Jellinek képlet alapján viszont a számuk 700 ezer. Kassai doktor párhuzamba állította az alkoholfogyasztás hazai elterjedtségét a statisztika gyászos mutatóival a fej-nyak tumorok, a nyelőcső daganatok, a gyomorrák, a májrák, a hasnyálmirigy-rák, az emlőrák, a szív- és érrendszeri betegségek, az agyi érbetegségek, a delirium tremens, az alkoholos pszichózis, a májcirrhosis, a terhességi szövődmények, az ittas vezetés, a közlekedési és egyéb balesetek, az öngyilkosság tekintetében. A bűnügyi statisztikákban kb. 20%-os az alkohol befolyásoló hatása, s a családi problémák, válások, gyermekbántalmazások, a munkahelyi konfliktusok hátterében is gyakran fölsejlik. - Levendel László definíciója szerint: alkoholbetegek azok az egészségügyi ellátásra szoruló rendszeres italfogyasztók, akik italfogyasztásuk következtében személyiségi, magatartási, társadalmi, életviteli formában súlyosan sérültek, az alkohollal pszichés függőségbe kerültek, vagy/és szomatikusan is károsodtak. Az alkohol direkt agyi hatásával kapcsolatos zavarok (alkohol intoxicatio, alkoholmegvonás, delirium tremens, hallucinózis stb.) mellett ismeretesek a magatartási zavarok is (abúzus, függőség). Kassai doktor fontosnak tartott leszögezni néhány elvet az alkoholmérgezés, az alkoholbetegség kapcsán: egyrészt, hogy az akut alkoholmérgezés a leggyakoribb betegség, amely súlyos állapotban orvosi beavatkozást, esetleg intenzív ellátást igényel, másrészt, hogy az alkoholbetegség kezelése az absztinencia hosszú távú magtartására irányul, a kezelésről pedig eldöntendő, hogy ambulanter, vagy osztályon történjék. A gyógyszeres kezelés fontos szempontja, hogy ne jelentsen más szerre való átszokást, ne akadályozza a beteget a mindennapi élete eredményes újjászervezésében, segítse elő a tartós absztinenciát, támogassa a különböző szövődmények csökkentését, eliminálását, csökkentse az alkohol iránti vágyat, lehetőleg minél kisebb legyen a szedatív mellékhatása, s a hozzászokás veszélye. Mindezen elvek érvényesülése a motivációt is segíti. A terápiás megfontolások közül kiemelte továbbá: átmenetileg, a hiánytünetek kivédésére adhatók addiktív potenciállal bíró szerek; hosszabb távon pedig az affektív zavarok kezelésében alkalmazott szerek váltak be; valamint az önkontrolláló funkciók kialakításában az antidipsotropikumokat alkalmazzák. - A benzodiazepinekre áttérve elhangzott, hogy az alkoholmegvonásos tünetegyüttes kezelésében elsődlegesek. Tudni kell róluk, hogy az alkohol hatását potencírozzák. A hosszú hatású szerek (chlordiazepoxid, diazepam, lorazepam) pozitívumai melletti negatívumai, hogy fölhalmozódhatnak, s nagyobb az abúzus potenciáljuk. A rövid hatású készítmények olykor nem érik el a kívánatos hatást. A megvonási tüneteket illetően még a carbamazepin (enyhe, középsúlyos tünetekre), a clonidin (vegetatív tünetek enyhítése) clomethiazol, butirofenonok, tiapridal (pszichomotoros nyugtalanság) jöttek szóba, valamint a piracetam (amely ugyan a megvonási tüneteket önmagában kevéssé enyhíti, ám a zavartságot oszlatja, a figyelmet, a koncentrációs képességet javítja). Az absztinencia fönntartásában a sóvárgást csökkentő szerek kerülnek előtérbe, ezek csökkentik az alkohol által kiváltott pozitív megerősítést, csökkentik a relapszusok számát, súlyosságát. (Ilyen a GABA-receptor antagonista acamprosat, és az ópiát-antagonista naltrexon.) (A disulfuram kezelés háttérbe szorul, ennek ellenére kellő mérlegelés alapján alkalmazható.) Az adjuváns szerek köréből Kassai doktor a kognitív károsodásokat mérséklő nootrop szereket, a hiányállapot negatívumait enyhítő B-komplex vitaminokat, a májkárosodást csökkentő sylmarint, a szorongást, és az alkoholfogyasztást egyaránt visszafogó buspiront említette, továbbá az SSRI szerek közül néhányat, amelyek révén az italmentes napok száma növelhető. Az utóbbi idők molekuláris genetikai vizsgálati eredményei közül utalt az ún. D-2-receptorra, a „megerősítő” génre; ez az agyi jutalmazó rendszert befolyásolja; meghatározott genotípusú megjelenése az addiktív viselkedés kialakulásának rizikófaktora. Következésképpen a szelektív D-2 antagonista tiaprid használható az intoxikáció és a megvonás esetén, a motoros nyugtalanság, agresszivitás, pszichotikus tünetek kezelésére, valamint a craving folyamatában is, s az absztinencia időszakában föllépő hipohedonia mérséklésére is. - A komorbiditás témakörben szó volt arról, hogy nagy (45%) a krónikus alkoholbetegség és a pszichiátriai betegség élettartam prevalenciája, s alig kevesebb ennél a psziciátriai betegségben szenvedők alkoholfüggőségének élettartam prevalenciája. A pszichiátriai betegségek közül a szorongásos és az affektív spektrum betegségeivel számottevő a komorbiditás. - Az alkoholbetegség kezelése szakaszolható. Az első periódus a motiváció fölépítése. Az első találkozáskor szerzett benyomások, a pontos diagnózis, a beteg megnyerése különösen fontos tényezők. A második szakasz a méregtelenítésé, a harmadik a leszoktatásé. Az előbbi pár naptól néhány hétig terjed, az utóbbi hónapokig is tarthat. A leszoktatás az absztinencia fenntartására irányul, olykor megcsúszások (visszaesések) nehezítik a folyamatot. A komplex kezelés részeként gyógyszeres és pszichoterápiás, szocioterápiás módszerek együttes alkalmazásától várható kielégítő eredmény. Az utógondozás a negyedik szakaszban történik, ez évekig tarthat, s civil segítők (pl. Kékkereszt, Karitász stb.) sokat tehetnek azért, hogy a kliens optimális pszichoszociális helyzete stabilizálódjék. - Befejezésül az előadó a szakmai irányelvek, protokollok, módszertani levelek, ajánlások, ezek rangsorolása, a bizonyítékok típusainak általános fölvillantása után az alkoholbetegségre vonatkozó, a jelenben érvényes, a Pszichiátriai Szakmai Kollégium által készített szakmai protokollt mutatta be.
Dr. Csorba Csilla A játékgépek fogságában című előadása elején utalt arra, hogy a kóros játékszenvedély nem a XX. század betegsége, hanem már korábbi történelmi időkben is fölütötte a fejét. Ezt kultúrtörténeti tényekkel is illusztrálta. Idézett például a Koránból, nevezetesen Mohamed próféta szavait: „A mámoros ital, a szerencsejáték, a fétisek, a varázslat mind becstelenség, a Sátán műve, hát vessétek félre!” Fölidézte, hogy a XIV-XV. században Kapisztrán Szent János máglyán égettette el a szerencsejátékokat, a XVII. században pedig Szalézi Szent Ferenc a Filotea című könyvében külön fejezetben írt a szerencsejáték veszélyeiről, morális buktatóiról. Annak eldöntéséül pedig, hogy a kóros játékszenvedély betegség-e, vagy csak rossz szokás, hivatkozott részben a DSM-IV-re, valamint a BNO 10-re; az F 60-69 rögzíti a felnőtt személyiség viselkedési zavarait, az F 63.0 a kóros játékszenvedélyt. S a diagnosztikus útmutató is egyértelmű: „Tartósan fönnálló maladaptív viselkedés a szerencsejátékokat illetően.” A továbbiakban jellemezte a kóros játékszenvedélyt. Az érintett intenzíven foglalkozik a szerencsejátékkal, a tudata erre irányulva beszűkül. Egyre nagyobb tétek szükségesek az izgalmi állapot kiváltásához, fenntartásához. A játékszenvedélyről való leállás sikertelen, a játékmegvonást nyugtalanság, feszültség kíséri. A játék voltaképpen a problémák elöl való menekülés eszköze (is), a páciens veszteség után is visszatér a játékhoz. Általában hazudozás, kölcsönkérés, illegális cselekedetek spiráljába kerül a beteg, s párhuzamosan a szociális kapcsolatai (munkahely, család) sérülnek. Krónikus betegségről van szó, amely lappangva alakul ki (akár az első játék alkalmával is), független nemtől, életkortól, iskolai végzettségtől, származástól, anyagi helyzettől. Progresszív lefolyású, elsődleges betegség, amely minden szerencsejátékot játszóra potenciális veszélyt jelent (játsszék akár játékgépen, ruletten, szelvényes játékon, on-line fogadáson, bármin), gondozásának folyamatosnak kell lennie. Az utóbbi: a gondozás, a gyógyítás kapcsán az előadó hangsúlyozta, hogy ez a betegség nem gyógyítható, ám tünetmentessé tehető. Ennek föltétele, hogy a beteg ne elszenvedője, hanem aktív résztvevője legyen az ún. felépülési programnak. A gyógyítás során bizonyos pszichoterápiás alapelveket szem előtt kell tartani: tudatosítandó a pácienssel, hogy ő szenvedélybeteg; a betegségével összefüggő attitűdben a szégyen helyét a belátásnak kell átvennie. Cél az absztinencia elérése, amiben a pszichoedukáció, a pár-, ill. család-konzultáció is segít(het). További ambulanter lehetőséget hordoznak az önsegítő csoportok (pl. gamblers anonymous, GA). A GA 12 lépésből álló felépülési program alapján ér el eredményeket. Egy-egy lépés „megtétele” akár hónapokig, évekig tarthat, viszont ha a beteg lelkiismeretesen végzi, kortól, nemtől, világnézettől (stb.) függetlenül eredményes. Szigorú szabályok, keretek között történik az életmódváltoztatás; a kereteket, szabályokat – amelyek között vannak spirituális töltésűek is – helytelen megszegni, mert ez rendre visszaeséssel jár. – A kórházi kezeléssel kapcsolatban viszonylag sok a kétely, egyebek mellett azért is, mert a rehabilitációs program fél évtől két évig is eltarthat. (Létezik ilyen, pl. a Minnesota modell a GA 12 lépéses felépülési modelljét veszi alapul.) Az előadás végén elhangzott: a játékszenvedélyes beteg játszani tud egyedül, de „kimászni” a betegségéből – nem; segítségre van szüksége, s azt el is kell tudnia fogadni.
Dr. Haszmann Andrea A kábítószer fogyasztás büntetőjogi vonatkozásairól tartott előadást. Bevezetésként fölidézte a kábítószerre vonatkozó törvényhelyeket. Például az a személy, aki kábítószert kínál, átad, forgalomba hoz, vagy azzal kereskedik, bűntettet követ el, és 5 évig terjedő szabadságvesztéssel büntetendő. Amennyiben a bűncselekményt jelentős mennyiségű kábítószerrel követi el valaki, a büntetés a duplája is lehet. Ezekkel szemben másik törvényhely azt taglalja, hogy mely esetekben nem büntethető a kábítószerrel való visszaélés bűncselekménye. Az ellentmondás kulcsa a kábítószer függőség megállapítása, amely több szakkérdéssel egyetemben a szakértőre vonatkozik. A szakértőt egyrészt a bűnüldöző szervek (rendőrség, ügyészség, bíróság), másrészt a védelem képviselői kérik föl a függőség elbírálására. A leggyakoribb kérdések a szakértőhöz arra irányulnak, hogy az illető rendszeres, vagy alkalmi kábítószer fogyasztó-e, kábítószer függő-e, illetve a (bűn) cselekmény idején kábítószerfüggőnek minősült-e. Indokolt-e drogfüggőséget megelőző, vagy gyógyító kezelése. A vád azt is firtatni szokta, hogy objektívek-e a kezelési, környezeti bemondott adatok, lehetséges-e egyáltalán bizonyítani a függőséget. A védelem a függőséget illetően hajlamos fölhozni a „klinikailag függő”, „szakértőileg nem függő” kategóriák kettősséget, valamint a pszichés függőséget. Az elkövetők a függőség kinyilvánítását akarják elérni, ezért praktikákat is bevetnek (pl. a függőség jeleit, tüneteit megtanulva prezentálják azokat, esetleg megelőzően kezelésre jelentkeznek ambulancián, osztályon). Haszmann doktornő a dependencia BNO 10-szerinti definícióját is ismertette: fiziológiai, viselkedési és kognitív jelenségek együttese, amelyben a szer (szerek) sokkal nagyobb értéket képvisel az egyén számára, mint más viselkedés. Jellemző a vágy a pszichoaktív szer bevételére. Ez a diagnózis kimondható, ha a következő hat tényező közül három egyidejűleg fönnáll: (1) kényszerítő vágy a szer bevételére, (2) a szer használatának kontrollálási nehézsége, (3) szomatikus megvonási tünetek, (4) tolerancia kialakulása, (5) minden egyéb örömszerzés egyre kifejezettebb elvetése, (6) a szer használata az egyre nyilvánvalóbb káros következmények dacára. - A hosszan tartó szer használat következtében a részleges, vagy teljes megvonás után változatos testi és pszichés tünetcsoport lép föl, amelyet befolyásol a fogyasztott szer minősége, mennyisége; ez az ún. megvonási szindróma. Pszichés függőségként tartják számon azt a leküzdhetetlen ösztönzést, amely az eufória elérése érdekében a szer megszerzésére irányul. Ez a kokainnál a legintenzívebb, az illető az ismételt, a folyamatos szedést nem képes abbahagyni. A testi függőség nem mindegyik szerre jellemző, viszont kifejezett a morfin és barbiturát származékoknál. A szer elhagyásakor föllépő testi tünetek ellenregulációs jellegűek, és karakterisztikusak az egyes szerekre vonatkozóan. – A szakértő a vizsgálata során nagy figyelmet fordít a széles körű személyes vizsgálatra (ennek részeként egyebek mellett az iskolázottság, a családi körülmények, a munkavégzés, esetleg a munkanélküliség, késztetések stb. is terítékre kerülnek), a pszichológiai explorációra, a belgyógyászati, és a neurológiai vizsgálatra. – Az előadó ezután az Egészségügyi Minisztériumnak a kábítószer függőség véleményezésére vonatkozó módszertani levelének több passzusát idézte (pl. a pszichoaktív szerek méregtani laboratóriumi vizsgálatakor a testnedveken kívül a hajmintát is elemezzék), s elkülönítette az objektív és szubjektív környezeti adatokat, s szólt a szakértő mérlegelési lehetőségéről. Az utóbbi kapcsán a szakértői szereptévesztésekre hívta föl a figyelmet (bűnüldöző, ügydöntő, büntetőbíró), a szélsőséges szakértői attitűdöket vázolta. Az egyik véglet soha nem állapít meg függőséget, hogy segítse a kábítószer elleni harcot, vagy hogy a terjesztő súlyosabb büntethetőségét lehetővé tegye, ill. mert elvileg sem tartja megállapíthatónak a függőséget. A másik véglet mindig függőséget mond, mert meggyőződése szerint a tartós fogyasztás föltételezi a függőséget. Ezekből következik az elvárható, tárgyilagos szakértői magatartás, amely ismeri és véleményezi a függőség ismérveit, anélkül, hogy hatáskörét túllépné.
Dr. Zacher Gábor Drogtúladagolás a klinikai gyakorlatban című előadása elején arra hívta föl a figyelmet, hogy a rosszul lévő beteg ellátása során az orvosok mindig vegyék fontolóra, hogy áll(nak)-e, állhat(nak)-e kábítószer túladagolás, mérgezés, drog hatása, esetleg megvonási tünetek, vagy mindezek kombinációi az eset hátterében. Ugyanis sok konvencionális betegség mögött meghúzódik a szerfogyasztás. Hangsúlyosan leszögezte, hogy a fogyasztásra javasolható drogok mennyisége 0 gramm! Ennyi bizonyosan nem toxikus, nem okoz pszichés és szomatikus tüneteket. Az ezt meghaladó mennyiség akár egyszeri használat során is potenciálisan lehetővé teszi a pszichés, szomatikus károsodást, akár irreverzibilisen is. - A drogok hivatalos, WHO szerinti csoportosítása szerint elkülönítik a major analgetikumokat (1), a stimulánsokat (2), a hallucinogéneket (3), az oldószereket, párolgó anyagokat (4). A pszichoaktív szereken belüli „könnyű drog – nehéz drog” elkülönítése képtelenség. Az adott szer fiziko-kémiai tulajdonságai és a szer kórélettani hatásai között összefüggés nincs. Jellemzően például a diacetil-morfin, a heroin -,amit tehát (indokolatlanul!) „nehéz drognak” tartanak – molekulatömege kisebb, mint a „könnyű drogként” aposztrofált marihuánáé (THC, tetra-hidro-cannabiol). Ráadásul éppen az alkoholhoz hasonló addikciós potenciálú marihuánáról bizonyították be a közelmúltban, hogy rendszeres fogyasztása skizofréniához, pszichózishoz, depresszióhoz, amotivációs szindrómához vezet. - Zacher doktor ezután röviden áttekintette az egyes csoportok főbb szereit. A major analgetikumokhoz tartoznak az ópiátok (ópium, morfin, kodein, heroin), s a (szintetikus) opioidok (pethidin, methadon, dextromorphine, bupremorphin, dextropropoxyphene). Mindezek eredése, alapanyaga a mák gubójának bemetszésekor kiserkenő fehér nedv, a maga 40-50 alkaloidjával. A stimulánsok jellemző vegyületei: a kokain, az amfetamin-szulfát, a metilamfetamin, a metiléndioxi-amfetamin, a metiléndioxi-metamfetamin, az efedrin, a koffein, a nikotin. A hallucinogének köréből ismeretes(ek): az LSD, a hasis, a cannabis származékok, a meszkalin, bizonyos gombák hatóanyagai, phencyclidin, ketamin, GHB, kb. 450 hallucinogén növény, egyes állatok váladéka (pl. varangy bufotoxinja). Az oldószerek, párolgó anyagok (szerves oldószerek, ragasztók, lakkok, az öngyújtótöltő palack gáza, a habszifonpatron kéjgáza, egyes légfrissítők vivőgáza, a belélegzett, vagy megivott benzin stb.) közös jellemzője, hogy viszonylag gyorsan kiürülnek a szervezetből, ám hordozzák a kamrafibrilláció előidézésének veszélyét. - Áttérve a drogok szervezetbe való bejuttatására elhangzott: invazív (injekciózás) és nem invazív módjai (elszívás, pl. cigaretta, szippantás, belégzés, lenyelés) vannak. Injekcióval a szert a vénákba juttatják, esetenként a jó vérellátottságú nyálkahártyákba (végbél, hüvely). A szúrásnyomok e tekintetben gyakran árulkodóak, mint a következményként sokszor megjelenő fertőzések, tályogok stb. is. Zacher doktor érdekességként szólt a drogot a szervezetükben szállító futárokról, az ún. body packerekről, akik a kokain, heroin „packetteket” celofánba, gumióvszerbe rejtve nyelik le (kockáztatva az életüket, ugyanis nem ritkán kiszakad a csomagolás, és a halálos dózist nagyságrendekkel meghaladó mennyiségű drog jut az illetők szervezetébe). Sajnos nem ritka a droghasználat várandós nőknél. Ez egyrészt a magzat elhalásával fenyeget, másrészt a világra jött újszülöttnek megvonási tünetei vannak, aki körültekintő kezeléssel is csak 6-8 hét alatt „szedhető le” a szerről. – Zacher doktor a betegek ellátásakor fölmerülő különleges problémák közül néhányra kitért. Az orvos mindent tegyen meg azért, hogy megóvja magát a fertőzésektől (hepatitis, HIV, bőrfertőzések stb.)! Fontos a gumikesztyű használata, s a gondos higiéné. Ha ne adj’ Isten a doktor magát is megszúrja injekciós tűvel, s ezáltal fönnáll a fertőződés esélye, szükség szerint azonnal kezdeményezze az antivirális terápiáját, illetve vérvételekkel, vérvizsgálatokkal győződjön meg saját, illetve a páciense „állapotáról”, s kövesse az esetleges változásokat. - A kriminális cselekményekből az orvosnak ki kell maradnia lehetőség szerint, például az agresszíven drogot követelő pácienst célszerű egy-két tablettával „kisegíteni”, esetleg tűcserét fölajánlani, ezeken keresztül ugyanis mód nyílhat a beteg későbbi eltérítésére. – A megtalált drog további „sorsát” illetően a megsemmisítése veti föl a legkevesebb problémát… - A fizikális megfékezéssel (bilincs, verés) szemben a kellő szedálást, akár intubálást kell előnyben részesíteni. – Az adatvédelem szempontjaival is törődni kell. – Az előadó hangsúlyozta, hogy a drogtúladagolt beteget sürgősségi osztályon, illetve intenzív terápiás osztályon kell elhelyezni. Természetesen a beteg a helyszínen nem maradhat, de a pszichiátriai osztályra sem való. Szomatikus osztályon kell kezelni, pszichiáter bevonásával. – A mérgezési súlyossági táblán áttekintette, hogy az egyes szervrendszerek miféle elváltozásokat mutathatnak bizonyos szerek hatására; s ezek közül meghatározott szinteken a háziorvos eszközeivel is fölmérhető a beteg állapota. Ezzel kapcsolatban fontos, hogy az aktuális kép változik, nem lehet tudni, mi történik adott idő múlva, tehát az intenzív ellátástól nem lehet eltekinteni. – A következő előadási részben egyes szertípusonként az elváltozásokról esett szó. A major analgetikumok közé tartozó ópiátok légzésdepressziót, miózist (szűk pupilla), beszűkült tudatállapotot idéznek elő, ellenanyag, antidotum (naloxon) klinikai választ vált ki. A differenciáldiagnózist nehezíti, hogy pl. az alkoholmérgezés, a hipoglikémia, a hipoxia, az agytörzsi vérzés is produkál igen változatos tüneteket. Az antidotumokról elhangzott: elegáns gyógyítást lehetővé tevő, jó hatású szerek (naltrexon, naloxon, az utóbbi 1 mg-ja 25 mg heroint „semlegesít” 1 percen belül, hatása 45-60 percig tart). Ópiát túladagoláskor így kézenfekvő lenne az antidotum adása, ezzel azonban óvatosan kell eljárni. Ugyanis a drog előidézhet tüdőödémát (a heroin a fogyasztása utáni 2 órán belül, a metadon 6-12 órával a beadás után), ám rendszerint ilyenkor bizonytalan az anamnézis, a hipoxia ideje általában nem pontos. Mivel ezt a tüdőödémát nem a bal szívfél elégtelensége okozza, az erre irányuló terápia hatástalan. A helyszínen tehát a szedálásra érdemes szorítkozni (amúgy életszerűen ilyen helyzettel nem a háziorvosok szembesülnek). Az antidotum ilyenkor elvonná az ópiátot, s maradna a hipoxiás, hánykolódó beteg. – A háziorvosoknak antidotumot másért kell maguknál tartaniuk – fűzte hozzá az előadó. A bal szívfél elégtelenség ellátása során ugyanis a beteg a doktortól rendre kap ópiátot is a légzés megkönnyítésére. Ilyenkor viszont (részben a beteg ópiát toleranciájának ismeretlen volta miatt) szövődményként leállhat a légzése. Ha ekkor nem intubálják, lélegeztetik a beteget, meghal. Amennyiben ezt az orvos nem végzi el, vagy nem ad antidotumot, kompenzálva a terápia során adott ópiát - ez esetben kedvezőtlen – hatását, az orvos felelőssége kétségtelen. – A stimulánsok közül a kokain olyan tüneteket okoz, amelyek a háziorvos napi rutinjában gyakoriak: hypertonia, tachikardia, hipertermia, agitáció. Gondolni kell a kokain szerepére, ugyanis az más irányt szab a terápiának. AMI, stroke, mezenterális keringészavar, aorta disszekció esetén is keresni kell a kokaint, vagy a metabolitjait. Hasonlóan az első görcsroham, a veseelégtelenség, a mioglobinuria, a rhabdomiolízis is fölveti a kokainhasználat gyanúját. A kokain tkp. a legjobb antidepresszánsnak is tekinthető, ezért vele kapcsolatban a gyógyítás motiválása is nehéz. A jól fölszívódó vegyület 1-2 perc múlva kezdi kifejteni hatását, a hatás 30-60 perc után teljesedik ki. A kezdeti relatív bradikardiát tachikardia, hipertenzió követi. Az artériás vazokonstrikció, in situ thrombus kialakulása okozhat iszkémiás tüneteket, amelyekre a nikotin ráerősíthet. A hallucinációkat zavartság, görcsök kísérhetik, a használat után 24 órával föllép a „cocain wash out syndrome”, alvással, letargiával. Az ISZB akut formáját idéző tüneteket produkál a kokain a miokardiumon: tachikardia, hipertenzió, megnövekedett oxigén igény, coronaria vazokonstrikció. Valójában vazospazmus alakul ki, amelynek hátterében az α-adrenerg stimuláció áll. Ezt a fentolamin és az α-adrenerg antagonisták csillapítják, a propanolol és a β-adrenerg antagonisták súlyosbítják. A kokain kokaetilén nevű, a májban kb. a bevétel után 3 órával keletkező aktív metabolitja még nagyobb vazokonstrikciós hatással bír, ráadásul a felezési ideje is hosszabb (60-150 perc), tehát a kokain fogyasztása után több órával jelentkezhetnek a fenyegető tünetek. Az AMI ellátásakor általánosan β-blokkolókat javasolnak használni, ami a kokain okozta AMI esetében kontraindikált. (Az intenzív osztályon szoktak α-antagonistákat adni.) A háziorvosok számára Ca-csatorna gátlók adása javasolt. – Zacher doktor ezután jellegzetes elváltozásokat és a rájuk vonatkozó terápiás eljárásokat vett számba (pl. szinusz tachikardia: diazepam, SVT: diazepam, verapamil, adenozin, digoxin, kardioverzió, kamrai ritmuszavar: Lidocain, bikarbonát, defibrilláció, hipertermia: hűtés, benzodiazepinek stb.). A kokainra vonatkozó differenciáldiagnózis esetében sokféle kórképpel kell számolni, ezek lehetnek pszichiátriai kórképek (skizofrénia, mánia, pszichózis), toxinok (teofillin, amfetaminok, hallucinogének stb.) keltette állapotok, metabolikus zavarok (hipoglikémia, tireotoxikózis, feokromocitoma), s egyebek (megvonási szindrómák, státusz epilepticus). – Az ugyancsak a stimulánsok körébe tartozó amfetaminok jellemző szimpatomimetikus tünetei: a tachikardia, a hipertenzió, a hipertermia, a tág pupillák. A központi idegrendszert stimuláló hatása eufóriát, anorexiát, hallucinációkat, pszichózist, görcsöket okoz. A hipertermia hipotenzióhoz, rhabdomiolízishez, veseelégtelenséghez, DIC-hez vezethet. A szimpatomimetikus túlvezérlés szívritmuszavarokat, központi idegrendszeri katasztrófát válthat ki. Az amfetamint a csúcskoncentrációt szájon át a szervezetbe juttatva 30-60 perc, nazálisan 20 perc alatt éri el. Hatása 4-6 óráig tart, ismételt bevételkor akár 24 óráig is. Akut túladagolásakor cerebrovascularis elváltozások, súlyos hipertermia, vese elváltozások, szívritmuszavarok, hiponatrémia tünetei jelentkezhetnek. – Az LSD hallucinogén szer, a szervezetbe jutva 30-60 perc alatt jelentkezik a hallucináció, csúcsra 2-4 óra múlva ér, hatása 16-24 óráig eltarthat. A szerotonin és a dopamin receptorokon fejti ki hatását. Mivel jellemzően a szer fogyasztó képzeletében küzd valakivel, valamivel, s képtelenségek megvalósítására is alkalmasnak hiszi magát, gyakoriak a sérülések. Rájuk tüneti terápia alkalmazandó: nagy dózisban benzodiazepin. – A ketamin, a PTC, vagy angyalpor ugyancsak hallucinogén vegyület, az első hatása 30-40 perc, az utóbbié 15 perc után kezdődik. Gátolják a dopamin és a noepinefrin újrafölvételét. Hatásukra egyebek mellett nagyfokú agresszivitás, agitáltság, és ataxia is megjelenik. Itt is benzodiazepines tüneti terápia javasolható. – Hallucinogén a meszkalin is: a Lophophora Williamsii kaktusz alkaloidja (amely szintetikusan is előállítható). Az LSD-hez hasonló hatásai vannak, esetében kisebb adag benzodiazepin a megfelelő terápia. – Igen elterjedt hallucinogén a marihuana; pszichoaktív alkaloidja a THC. 15 másodpercen belül eléri az agyat, 1-3 óra alatt éri el a csúcskoncentrációt. Jellemző tünetek a pánik, az enyhe hallucináció, a tachikardia, s enyhe hypertonia. A rendszeres használóknál egyéb tünetek is jelentkeznek. Szupportív terápiaként benzodiazepint javasolnak, akár muscularisan is, esetleg 25 mg Betalocot. – Az oldószerek, párolgó anyagok gyors tudatzavart keltenek, szívritmuszavarok léphetnek föl, GM. Jellegzetes szag árulkodhat, valamint esetleg a szájüregben fagyás nyoma. Tüneti terápiával lehet védekezni ellenük.

